Gebou in Pta-middestad brand ná dwelm-inhegtenisnemingsDie gebou wat aan die brand gesteek is. ŉ Gebou in die Pretoriase middestad waar twee verdagtes vir dwelmbesit in hegtenis geneem is, is aan die brand gesteek. Polisiebeamptes het Maandag inligting opgevolg oor dwelmverwante aktiwiteite in Bloedstraat in die middestad toe hulle twee verdagtes gewaar het, het kapt. Kay Makhubele, woordvoerder van die polisie, gesê. Die verdagtes het in ŉ gebou ingehardloop waar beamptes hulle vasgekeer en in hegtenis geneem het. “Daar is dwelms in die verdagtes se besit gevind en daarop beslag gelê. Die waarde van die dwelms moet nog bepaal word.” In daardie stadium is die polisie en verdagtes deur ŉ groep mense, vermoedelik taxi-operateurs, voorgekeer en die groep het die verdagtes begin aanrand. “Die polisie kon daarin slaag om vinnig die situasie te ontlont. Die verdagtes is van die groep gered en na ŉ nabygeleë hospitaal gehaas vir behandeling.” Daar is later berigte ontvang oor ŉ gebou wat aan die brand is. Daarna is bevestig dat dit die gebou is waar die verdagtes vroeër in hegtenis geneem is. ŉ Saak van brandstigting word ondersoek. Karen Meyer, burgemeesterskomiteelid vir gemeenskapsveiligheid en nooddienste in Tshwane, het intussen gesê sy het berigte en beeldmateriaal ontvang wat wys dat polisiebeamptes betrokke is by dwelmhandel. Sy het ook uitgevaar teen die polisie nadat beamptes glo verhoed het dat personeel van die Tshwane-nooddienste die brand blus nadat die gebou aan die brand gesteek is. Volgens Meyer bly daar glo dwelmsmouse in die gebou. “Dit was ŉ spanningsvolle situasie, maar die polisie moet die nooddienste beskerm om hul take uit te voer.” Volgens Meyer wys die beeldmateriaal wat sy ontvang het daarop dat polisiebeamptes glo medepligtig was om geld in te vorder en die verkoop van dwelms te vergemaklik. “Terwyl ons enige vorm van boendoegeregtigheid veroordeel, moet die SAPD as wetstoepassingseenheid sy rol speel en nie deel van die probleem wees nie.” Meyer het die provinsiale polisiekommissaris, lt.genl. Elias Mawela, uitgedaag om dringend die bewerings oor die betrokkenheid van polisiebeamptes en hul weiering om nooddienste op die toneel toe te laat om hul werk te doen, te ondersoek.